<classify> NAIBU Waziri wa Kilimo, Hussein Bashe ameagiza mfumo wa ushirika wa stakabadhi ghalani kuanza mara moja kutekelezwa katika mikoa mitatu ya Mwanza, Shinyanga na Tabora, kwa ununuzi wa mazao ya dengu na choroko.Aidha, ameitaka Tume ya Maendeleo ya Ushirika nchini, kuitisha kikao cha wadau wa kilimo kwa mikoa hiyo, kwa nia ya kutoa mwongozo kabla ya kuanza kutumika kwa mfumo wa ushirika wa Stakabadhi Ghalani. Agizo la Naibu Waziri huyo limetolewa katika kikao na wadau wa masuala ya ushirika kwa mikoa hiyo kilichofanyika mapema wiki iliyopita mjini Dodoma. Naibu Waziri huyo pia alimuagiza Naibu Mrajis wa Vyama vya Ushirika nchini, Charles Malende kutembelea mikoa hiyo kukutana na wakuu wa mikoa pampja na kuzungumza na wadau, kwa nia ya kuliweka sawa jambo hilo. Bashe alisema serikali imebaini kuwapo kwa kasoro mwaka jana, kuzuia mfumo huo kwenye ununuzi wa mazao hayo, lakini pia iliamua kulifanyia kazi kwa kina na ndio maana imefanya haraka kutoa maelekezo hayo. Alisema njia bora ya kumkwamua mkulima masikini wa kijijini ni kutumiwa kwa mfumo wa ushirika, ambapo wanunuzi hukutanishwa na kushindanishwa kwenye soko la pamoja. Kwa mfano wanunuzi wa dengu na choroko, hujitokeza na kuandikishwa na warajis waasaidizi, lakini pia nmazao ya wakulima hukusanywa kwenye maghala makuu, ambapo mnada huitishwa na wanunuzi kila mmoja hujinadi kwa bei, alisema Bashe. Chini ya utaratibu huo na kwa usimamizi wa karibu wa wizara yetu kupitia Tume ya Maendeleo ya Ushirika, wakulima hujikuta wakipata bei nzuri na hivyo kufikia malengo ya Ilani ya CCM ya kumsaidia mkulima maskini, alisema Naibu Waziri wa Kilimo. Alisema tayari wakulima wa mikoa hiyo walikuwa wakillia mfumo huo wa ushirika, huku wakihoji sababu za kuzuiliwa mikoa ya Kanda ya Ziwa na kuruhusiwa mikoa ya kusini pekee. Aliongeza kusema kupitia mfumo huo wa ushirika, vyama vikuu vya ushirika vya Nyanza na Shirecu vitapata nguvu ya kujiendesha na pia kufikia malengo ya kufufua mitambo yao viwanda vyao vya pamba. Meneja wa Shirecu, Ramadhani Hamisi akiri kushiriki kikao hicho na kusema wao sasa wanasubiri maelekezo kutoka kwa Tume hiyo ya Ushirika watekeleze maagizo ya waziri. Mwenyekiti wa Tume ya Ushirika nchini, Dk Titus Kamani alieleza kufurahishwa kutokana na uamuzi wa Naibu Waziri, akisema hatua hiyo itasaidia kumuondolea hasara mkulima iliyokuwa ikisababishwa na walanguzi wa mazao vijijini waliokuwa wakitumiwa na kampuni zisizohitaji ushirika.  <topic>: kitaifa 